Anmeldelse: Apple MacBook Air M4

MacBook Air har længe været et af Apples mest populære produkter, og modellen fra 2025 med M4-processor er ingen undtagelse. Designet, ydeevnen og den overordnede brugeroplevelse har gjort MacBook Air til et oplagt valg for både studerende, professionelle og almindelige brugere.

Med introduktionen af den nye M4-chip lover Apple endnu bedre ydelse og effektivitet, og den nye blå farve tilføjer et friskt pust til serien. Men forvent ikke en revolution, og en ny farve er ikke et nyt design. På den anden side er der heller ikke grund til at lave nyt design med mindre ny teknologi kræver det, eller der er mulighed for at lave en designforbedring der reelt vil betyde noget for brugerne.

Design og byggekvalitet

MacBook Air 2025 følger det samme grundlæggende design som tidligere modeller. Det flade, minimalistiske look, der blev introduceret med M2-modellen, er stadig det samme, men der er små forbedringer i finish og materialevalg. Aluminiumskabinettet føles solidt og velbygget, og de afrundede hjørner gør designet lidt mere “blødt”.

Den blå farve, som er en af de nye tilføjelser, giver et elegant og mere personligt præg, uden at det bliver for iøjnefaldende. Farven skifter let i lyset og minder om den nuance, der tidligere er set på iPhone-modeller, dog med en mere afdæmpet tone. Personligt er jeg stadig mere til den sorte udgave, men det er naturligvis en smagssag.

Kun et lille 3,5mm stik er der blevet plads til på den ene side

Touchpladen er enorm – og stadig en af de allerbedste

MagSafe og to USB-C er hvad du får – lidt mere ville være ønskeligt

Med en tykkelse på kun 11,3 mm og en vægt på cirka 1,24 kg er MacBook Air stadig blandt de tyndeste og letteste bærbare computere på markedet. Den er nem at have med sig overalt, og det er imponerende, hvor meget kraft Apple har formået at pakke ind i en så kompakt maskine. De fire fødder i bunden sikrer, at computeren står stabilt på bordet, og den anodiserede overflade gør den ifølge Apple modstandsdygtig over for fingeraftryk og mindre ridser.

Jeg har naturligvis ikke haft den længe nok til, at jeg kan konkludere noget om holdbarhed over længere perioder, men i hvert fald er det betydeligt sværere at sætte synlige fingeraftryk på den blå udgave end hvad jeg tidligere har set på andre farver.

Hængslet er stramt og velafbalanceret, så skærmen kan åbnes med én hånd uden at hele computeren løfter sig fra bordet. Tastaturet er identisk med tidligere modeller og har stadig bagbelyste taster med god vandring og respons. Trackpad’en er stor, præcis og understøtter alle de velkendte funktioner i macOS.

Der er, med andre ord, ikke meget nyt under solen her: Apple kan stadig bygge en af de mest lækre bærbare på markedet.

Skærm

MacBook Air har stadig en 13″ Liquid Retina-skærm med en opløsning på 2.560 x 1.664 pixels eller, alternativt, den større 15″ udgave, der blev lanceret sidste år. Skærmen leverer levende farver, dybe sorte nuancer og imponerende lysstyrke, hvilket gør den velegnet til både arbejde og underholdning. True Tone-teknologien justerer automatisk farvetemperaturen efter omgivelsernes lysforhold, hvilket gør skærmen behagelig at se på i længere tid ad gangen.

Selvom skærmen er god, er det tydeligt, at den ikke helt kan måle sig med de nyeste OLED-skærme, der findes på MacBook Pro-modellerne. Kontrasten og de sorte nuancer er gode, men ikke helt på niveau med OLED’s evne til at levere ægte sort. Ved siden af min iPad Pro er det ret tydeligt at se, men det kræver jo også netop at de to står lige ved siden af hinanden. For de fleste brugere vil det dog ikke være et problem, da skærmen stadig er blandt de bedste i sin klasse, når det gælder lysstyrke, farvegengivelse og skarphed.

Kanten omkring skærmen er forholdsvis tynd, men den velkendte notch i toppen, der rummer kameraet, er stadig til stede, irriterende nok. Jeg forstår faktisk ikke helt hvorfor, for reelt burde det være muligt at bygge kamera hardware ind i kanten uden en notch. Kanten er nemlig tykkere end den notch der for eksempel er på iPhone 16E, så der burde være plads – på iPhone skal den jo også huse FaceID, på Mac’en er det klaret af TouchID (der i øvrigt også virker forbilledligt). Men jeg er ikke ingeniør, så det kan være der er en forklaring jeg ikke kender – ikke desto mindre glæder jeg mig til den dag vi kan sige helt farvel til udskæringer og huller i skærme. Det er bare ikke denne gang.

Ydelse

Den store opgradering i MacBook Air 2025 er M4-processoren, som bygger på den nyeste 3 nm-teknologi. M4-chippen har flere kerner og en mere avanceret neural engine, hvilket resulterer i mærkbar forbedret ydelse i både daglig brug og krævende opgaver. Åbning af apps, multitasking og billedredigering sker hurtigt og gnidningsfrit. I Geekbench leverer den da også glimrende:

I forhold til M3 modellen er det en forbedring på omkring 20%, hvilket må siges at være fornuftigt når man tager i betragtning at det kun er ca. et år siden 2024 udgaven blev lanceret.

MacBook Air håndterer uden problemer tunge arbejdsbyrder som videoredigering i Final Cut Pro, billedbehandling af selv ekstremt store billeder og nye og krævende spil. Selv under forhold med mange åbne apps og tunge arbejdsprocesser forbliver computeren kølig og lydløs (den har ikke nogen blæser, så det giver lidt sig selv). Det er imponerende.

Grafikydelsen er også forbedret med den nye GPU, der har flere kerner og understøtter hardware-accelereret ray tracing. Det betyder, at spil og grafisk intensive programmer kører mere jævnt, og renderingshastigheden i 3D-programmer er hurtigere end tidligere. Et af mine favoritspil er Baldurs Gate 3, som kan være ret krævende – især når der er mange karakterer i aktion på samme tid og der flyver ildkugler frem og tilbage. På MacBook Air M3 kunne det resultere i en smule hakken enkelte steder – det er nu helt elimineret.

Med 16 GB RAM i basisversionen er der rigeligt med hukommelse til de fleste behov, og det er selvfølgelig mulig – omend voldsomt dyrt – at opgradere til op til 32GB. Men hvis du er ude i den slags overvejelser kan det være, at du alligevel burde tage et kig på Pro maskinerne i stedet, for så kan det godt være, det i sidste ende bliver et bedre køb. Der kommer formentlig nye M5 maskiner i Pro udgaven i løbet af efteråret.

Batterilevetid

Apple lover op til 18 timers batterilevetid ved videostreaming og omkring 15 timers trådløs internetbrug – og det holder nogenlunde stik. Batteriet er en af de helt store styrker ved MacBook Air generelt, og den nye 3nm processor hjælper til med at give øget hastighed, men lavere batteriforbrug. De fleste vil kunne komme igennem en hel arbejdsdag uden at skulle oplade.

Opladning sker via MagSafe, som understøtter hurtigopladning ligesom forrige generation i øvrigt. En opladning på cirka 30 minutter giver op til 50 % batteri, hvilket gør det nemt at få ekstra strøm på farten. USB-C-portene understøtter også opladning, så man har fleksibilitet til at bruge forskellige opladere og tilbehør, men hurtigopladning skal man bruge MagSafe opladeren til. I praksis bruger jeg dog faktisk mest USB-C stikket til at oplade, simpelthen fordi jeg alligevel har laderen med til min telefon.

Tilslutningsmuligheder og lyd

MacBook Air 2025 kommer med to Thunderbolt 4/USB-C-porte og et 3,5 mm jackstik til hovedtelefoner. Fraværet af flere porte kan være en begrænsning for nogle brugere, og jeg ville da også ønske, at en af de ting man fik ekstra på 15″ udgaven var to ekstra USB-C porte – det er jo ikke fordi, der ikke er plads til dem. Det giver dog mening for Apple at differentiere Air serien fra Pro serien på netop porte, og for den almindelige bruger vil det da heller ikke være et reelt problem. Faktisk tror jeg efterhånden der er mange der stort set kun sætter en ledning til deres computer for at oplade den.

Højttalerne er overraskende kraftfulde for en så kompakt (eller i hvert fald flad) computer. Lyden er klar, balanceret og med god bas. Rumlig lyd med understøttelse af Dolby Atmos giver en imponerende lydoplevelse til både musik og film.

Mikrofonerne er af høj kvalitet og giver klar lyd til opkald og optagelser. Kameraet på 1080p kunne jeg godt se opgraderet til en højere opløsning, men alligevel leverer det rimelige billeder, selv under dårlige lysforhold. Ansigtsgenkendelsen til videomøder der er tilføjelsen i denne model fungerer helt uden problemer, omend jeg tvivler på, det er noget særligt mange reelt kommer til at finde uundværligt.

Konklusion

MacBook Air 2025 med M4-processor er en rimelig opdatering af en allerede fremragende bærbar computer. Det er stadig den bærbare fra Apple der giver mest mening for langt de fleste brugere, og ydelsen er noget nær det bedste jeg har prøvet på en maskine der er så let og tynd.

Skærmen er stadig god, men naturligvis langt fra på niveau med OLED-skærmene i MacBook Pro, og de begrænsede tilslutningsmuligheder kan være en ulempe for nogen brugere. Men for de fleste er MacBook Air M4 et af de bedste valg på markedet – hvis du bare ønsker en (ekstremt) hurtig, pålidelig og let bærbar computer til hverdagsbrug.

Du kan læse mere om MacBook Air hos Apple her.

Anmeldelse: Apple MacBook Air M4